	Europa-Parlamentet
2019-2024
	[image: EP logo RGB_Mute]



<Commission>{CONT}Budgetkontroludvalget</Commission>

<RefProc>2023/0808</RefProc><RefTypeProc>(NLE)</RefTypeProc>
<Date>{27/09/2023}27.9.2023</Date>
<TitreType>UDKAST TIL BETÆNKNING</TitreType>
<Titre>om den foreslåede udnævnelse af Tony Murphy til medlem af Revisionsretten</Titre>
<DocRef>(C9‑0334/2023 – 2023/0808(NLE))</DocRef>
<Commission>{CONT}Budgetkontroludvalget</Commission>
Ordfører: <Depute>Monika Hohlmeier</Depute>


PR_NLE_MembersECA
INDHOLD
Side
FORSLAG TIL EUROPA-PARLAMENTETS AFGØRELSE	3
BILAG 1: CURRICULUM VITAE FOR TONY MURPHY	4
BILAG 2: TONY MURPHYS SVAR PÅ SPØRGESKEMAET	5

[bookmark: _Toc147917420]
FORSLAG TIL EUROPA-PARLAMENTETS AFGØRELSE
om den foreslåede udnævnelse af Tony Murphy til medlem af Revisionsretten
(C9‑0334/2023 – 2023/0808(NLE))
(Høring)
Europa-Parlamentet,
–	der henviser til artikel 286, stk. 2, i traktaten om Den Europæiske Unions funktionsmåde, der danner grundlag for Rådets høring af Europa-Parlamentet (C9‑0334/2023),
–	der henviser til forretningsordenens artikel 129,
–	der henviser til betænkning fra Budgetkontroludvalget (A9‑0000/2023),
A.	der henviser til, at Rådet ved skrivelse af 8. september 2023 hørte Europa-Parlamentet om udnævnelsen af Tony Murphy til medlem af Revisionsretten;
B.	der henviser til, at Europa-Parlamentets Budgetkontroludvalg derefter foretog en bedømmelse af Tony Murphys papirer, især på baggrund af de krav, der er fastsat i artikel 286, stk. 1, i traktaten om Den Europæiske Unions funktionsmåde; der endvidere henviser til, at udvalget i forbindelse med denne bedømmelse modtog et curriculum vitae fra Tony Murphy samt dennes svar på det fremsendte spørgeskema;
C.	der henviser til, at udvalget den 12. oktober 2023 afholdt en høring med Tony Murphy, som efter en indledende redegørelse besvarede spørgsmål fra udvalgets medlemmer;
1.	afgiver positiv/negativ udtalelse om Rådets forslag om udnævnelse af Tony Murphy til medlem af Revisionsretten;
2.	pålægger sin formand at sende denne afgørelse til Rådet og til orientering til Revisionsretten samt til Den Europæiske Unions øvrige institutioner og medlemsstaternes revisionsinstitutioner.

[bookmark: _Toc147917421]BILAG 1: CURRICULUM VITAE FOR TONY MURPHY
Faglige kvalifikationer:
1997-2006	Medlem af IIA (Institute of Internal Auditors) og statsautoriseret intern revisor efter eksamen i november 2005
1989	Medlem af Association of Chartered Certified Accountants 1979-1984	Associeret medlem af Association of Chartered Certified Accountants

Erhvervserfaring:
2022-i dag 	Formand for Den Europæiske Revisionsret, Luxembourg, Luxembourg 2018-2022	Irsk medlem af Den Europæiske Revisionsret, Luxembourg, Luxembourg	
2017-2018	Direktør i Afdeling IV (Regulering af markeder og konkurrenceøkonomi) ved Den Europæiske Revisionsret, Luxembourg, Luxembourg
2013-2017	Kabinetschef under et medlem af Den Europæiske Revisionsret, Luxembourg, Luxembourg
2007-2012	Leder af den interne revisionsenhed i Europa-Kommissionens Generaldirektorat for Økonomiske og Finansielle Anliggender, Luxembourg, Luxembourg
[bookmark: _GoBack]2003-2007	Revisor i den interne revisionsenhed i Europa-Kommissionens Generaldirektorat for Økonomiske og Finansielle Anliggender, Luxembourg, Luxembourg
1999-2003	Udstationeret national ekspert i den interne revisionsenhed i Europa-Kommissionens Generaldirektorat for Økonomiske og Finansielle Anliggender, Luxembourg, Luxembourg
  1994-1999	Revisionsleder i Office of the Comptroller and Auditor General (Irlands overordnede revisionsorgan), Dublin, Irland 1979-1994	Revisor i Office of the Comptroller and Auditor General (Irlands overordnede revisionsorgan), Dublin, Irland

International erfaring:
2008	Formand for Revisionsudvalget ved Den Europæiske Investeringsfond (EIF), Luxembourg, Luxembourg
2007	Medlem af Revisionsudvalget ved Den Europæiske Investeringsfond (EIF), Luxembourg, Luxembourg
1998-1999	Formand for Revisionsudvalget ved Europarådet, Strasbourg, Frankrig 1997	Medlem af Revisionsudvalget ved Europarådet, Strasbourg, Frankrig


[bookmark: _Toc147917422]BILAG 2: TONY MURPHYS SVAR PÅ SPØRGESKEMAET
Varetagelse af hvervet: erfaringer og fremtidige forpligtelser
1.	Hvad er de vigtigste resultater, De har opnået som medlem af Den Europæiske Revisionsret? Hvad har været de største skuffelser?
Jeg har haft forskellige funktioner som medlem af Revisionsretten i de seneste seks år, og i den forbindelse vil jeg gerne fremhæve følgende resultater:
Jeg var ansvarligt medlem for erklæringen til revisionen af samhørighedsudgifter i en treårig periode fra 2018 til 2020. Det udmundede i vores kapitel til årsberetningen om den flerårige finansielle rammes budgetpost for samhørighed. I dette kapitel fremlægger vi vores konklusioner og giver det fulde overblik over de primære aktiviteter og udgifter på dette politiske område. Det udgør et af de største udgiftsområder i EU's budget. Vores konklusioner og anbefalinger bidrog til at forbedre kontrolrammen i de efterfølgende år. 
I 2018 førte jeg tilsyn med indførelsen af vores "attestationstilgang" til vores revisionserklæring på dette politiske område. Vi kørte et pilotprojekt for en ændret tilgang, der indebar test af kontrolforanstaltninger og omfattende test af transaktioner, som blev revideret af andre. Med denne tilgang fik vi større indsigt i, om forvaltnings- og kontrolsystemerne på medlemsstatsplan er effektive.
I 2020 blev jeg valgt til posten som formand for Afdeling V, "Finansiering og forvaltning af Unionen", og som ansvarligt medlem for årsberetningen, som er Revisionsrettens primære output. I denne rolle førte jeg tilsyn med udarbejdelsen af tre årsberetninger. 
Årsberetningerne blev fremlagt trods de udfordrende omstændigheder under covid-19-pandemien, og de blev desuden offentliggjort i overensstemmelse med de lovmæssige frister. Selv om denne indsats var resultatet af en samarbejdsindsats i Revisionsretten, indebar min rolle som medlem horisontal koordinering og samarbejde med forskellige tjenester i institutionen for at sikre rettidig udarbejdelse af et relevant, sammenhængende og ensartet produkt. 
I 2022 var jeg, som ansvarligt medlem for årsberetningen, ansvarlig for indførelsen og udarbejdelsen af kapitlet om genopretnings- og resiliensfaciliteten. I betragtning af den særlige karakter af genopretnings- og resiliensfacilitetens udgifter sammenlignet med den flerårige finansielle ramme var dette første gang, der var en særskilt erklæring i vores årsberetning. Jeg spillede en central rolle for udformningen af vores overordnede metode og tilgang inden for rammerne af denne nye gennemførelsesmodel.
Desuden har jeg i de seneste seks år haft ansvaret for talrige publikationer fra Revisionsretten, herunder en gennemgang, en udtalelse og flere overensstemmelses- og forvaltningsrevisioner (særberetninger). Disse særberetninger omfattede bl.a.:
	Særberetning 20/2020: Bekæmpelse af børnefattigdom: Der er behov for bedre målretning af Kommissionens støtte 
	Særberetning 26/2021: Udgifternes formelle rigtighed inden for EU's samhørighedspolitik: Kommissionen rapporterer årligt en anslået minimumsfejlfrekvens, der ikke er endelig
	Særberetning 07/2023: Udformningen af Kommissionens kontrolsystem vedrørende genopretnings- og resiliensfaciliteten: Der er en sikkerheds- og ansvarlighedsmangel på EU-niveau i den nye gennemførelsesmodel, selv om det planlagte arbejde er omfattende
Endelig anser jeg min udnævnelse til formand for Revisionsretten af mine ærede kolleger som en stor præstation. Jeg påtog mig denne rolle i oktober 2022 med det overordnede mål at styrke vores institutions kerneværdier, herunder uafhængighed, hæderlighed, objektivitet, gennemsigtighed og professionalisme. Desuden arbejder jeg målrettet for at fremme et mere inddragende og udbytterigt arbejdsmiljø for vores medarbejdere. Jeg mener, at jeg allerede har indfriet en række af disse målsætninger i overensstemmelse med vores strategi for 2021-2025.
Skuffelser:
I forhold til skuffelser opvejer de ting, som jeg har opnået i løbet af de seneste seks år som medlem af Revisionsretten, i det store hele de hindringer, der har været. Men det vil være hyklerisk at sige, at jeg er fuldstændig tilfreds med alle aspekter af Revisionsrettens arbejde. 
Jeg beklager at måtte sige, at relevansen af og opmærksomheden omkring vores arbejde ikke er så stor, som jeg mener bør være tilfældet. Desuden handles der ikke altid i fuld udstrækning på vores anbefalinger, som fremsættes i forbindelse med forbedringer af forvaltningen af EU's budget og derved beskytter borgernes økonomiske interesser. Jeg er fast besluttet på at fortsætte med at opnå forbedringer på dette område.
Endelig er vi, selv om Revisionsretten har taget skridt til at digitalisere revisionsarbejdet, begrænset af tempoet i vores reviderede enheders digitale omstilling. Derfor er kvaliteten og fuldstændigheden af de data, som vi modtager fra vores reviderede enheder, ofte ikke i det nødvendige format, som ville fremme digitaliseringen af vores arbejde. Øget digitalisering er et af elementerne i vores strategi for 2021-2025 med det mål at udføre vores arbejde mere effektivt. 
2.	Hvad er de vigtigste erfaringer, De har gjort inden for Deres kompetenceområde/de vigtigste resultater, De har opnået i forbindelse med varetagelsen af Deres hverv og revisionsopgaver? 
Jeg har haft mulighed for at opnå rigtig god erfaring og skabe flere betydelige resultater igennem de seneste næsten seks år. 
I min tid som ansvarligt medlem for årsberetningen har det effektive samarbejde mellem revisionshold, institutioner og interessenter været afgørende for at fremlægge vores årsberetning under de usædvanlige omstændigheder, som pandemien medførte. 
Som afdelingsformand og i dag som formand for Revisionsretten er jeg altid bevidst om, at vi har en platform, hvor alle kan give udtryk for deres idéer og stille spørgsmål for at fremme en struktureret og afbalanceret debat. Det fremmer et miljø, hvor man kan nå til enighed på en naturlig måde, hvilket resulterer i mere velinformerede og bredt accepterede beslutninger.
Desuden anser jeg med hensyn til det arbejde, der er relateret til særberetninger og andre produkter fra Revisionsretten, som jeg har haft ansvaret for, virkningsfulde anbefalinger for at være afgørende og føre til konkrete forbedringer af EU-programmer og -politik. Med hensyn til mine revisionsopgaver har jeg altid bestræbt mig på at strukturere klare, konkrete og praktisk anvendelige anbefalinger, der er knyttet til vores revisionsresultater. Det er noget, jeg som formand tilskynder til i hele Revisionsretten. 
Jeg har ført tilsyn med udarbejdelsen og offentliggørelsen af tre årsberetninger fra Revisionsretten. Resultaterne og anbefalingerne i disse beretninger har bidraget til at forbedre EU's økonomiske forvaltning og til at fremme ansvarliggørelse og gennemsigtighed. Desuden havde jeg ansvaret for at indføre og udarbejde kapitlet om genopretnings- og resiliensfaciliteten. Genopretnings- og resiliensfaciliteten er en eksklusiv og innovativ EU-udgiftsmodel. Det var afgørende at udvikle en holdbar metode og revisionstilgang, som efterfølgende revisioner på dette politiske område kunne bygge videre på. Desuden fungerer vores observationer på dette område som uvurderlig vejledning for EU's beslutningstagere og lovgivere.
3.	Hvilken merværdi kan De tilføre Revisionsretten i Deres anden mandatperiode og/eller særlig på det område, som De vil blive ansvarlig for? Ønsker De at ændre ansvarsområde? Hvad motiverer Dem?
Som formand for Revisionsretten anser jeg min rolle for flerdimensionel på den måde, at jeg har betydelige forpligtelser internt til at forbedre Revisionsrettens funktionsmåde og produkter. På den anden side er jeg også forpligtet til at repræsentere og fremme kendskabet til institutionen udadtil.
Set fra et internt perspektiv vil jeg gerne fortsætte med de opgaver, som jeg har påbegyndt. Mange af dem vedrører vores strategi for 2021-2025, hvor vi har en række gennemførelsesforanstaltninger, der er knyttet til strategiens forskellige mål og målsætninger. Disse foranstaltninger omfatter initiativer rettet mod at forbedre effektiviteten, styrke den interne og eksterne kommunikation og indgå i en peerevaluering. Jeg arbejder målrettet på at bygge videre på de fremskridt, som Revisionsretten har gjort hidtil, og at finde vores fremtidige retning.
Med hensyn til vores eksterne interessenter, hvad enten det er Europa-Parlamentet, andre institutioner, medlemsstaternes myndigheder eller borgere, bestræber jeg mig altid på at styrke vores relationer og at gøre dem endnu bedre. Det gør jeg ved at bestræbe mig på løbende at involvere og kommunikere med alle aktører. I disse relationer spiller formanden en overordnet rolle. 
Jeg er ikke i tvivl om vigtigheden af den rolle, som Revisionsretten bør spille som EU's uafhængige eksterne revisor. I den henseende er jeg meget motiveret for at fremme Revisionsrettens kvalitetsoutput i bestræbelserne på at gøre det bredt anerkendt.
4.	Hvordan sikrer De, at de planlagte revisionsmål for en revisionsopgave nås? Har De nogensinde været i den situation, at De ikke kunne gennemføre en revisionsopgave, og af hvilke årsager? Hvordan agerer De i sådanne kontroversielle situationer? 
En løbende og regelmæssig kontakt mellem medlemmet og revisionsholdet for at sikre, at der altid er overblik over revisionsprocessen, er afgørende for en vellykket udførelse af en revisionsopgave. Jeg prioriterer altid gennemsigtighed og kommunikation, og med min store erfaring som revisionsleder anvender jeg generelt en struktureret tilgang, der omfatter omhyggelig planlægning og løbende overvågning. På den måde har jeg undgået kontroversielle situationer, hvor f.eks. en alvorlig misforståelse mellem medlemmet og revisionsholdet eller over for den reviderede enhed ellers ville bringe resultatet af revisionen i fare.
Men der kan opstå situationer på grund af vanskelige omstændigheder eller situationer, hvor revisionsopgaver udskydes. Det er vigtigt, at der er åben kommunikation og at være problemløsende for at tackle disse udfordringer effektivt, samtidig med at vi overholder principperne om hæderlighed og ansvarlighed i vores revisionsarbejde.
5.	Hvis Deres mandat blev fornyet, og hvis De – hypotetisk set – blev valgt til formand for en afdeling i Revisionsretten, hvordan ville De da lede arbejdet med at fastlægge afdelingens prioriteter? Kan De give os to eller tre eksempler på områder, der bør fokuseres på i fremtiden?
Som led i Revisionsrettens programmeringscyklus træffes de endelige beslutninger om resultatet af arbejdsprogrammet af kollegiet som helhed baseret på de prioriteter, der er fastsat i Revisionsrettens strategi, og på de tilgængelige ressourcer. Forinden kan medlemmerne, på afdelingsplan, hvor der er medarbejdere med ekspertise på de konkrete politiske områder, i fællesskab bidrage til denne beslutningsproces i relation til vores arbejde via velinformerede drøftelser. Der var mit ansvar at lede disse drøftelser i en række programmeringscyklusser som formand for Afdeling V. I min rolle som formand for Revisionsretten har jeg sammen med mine tjenester en koordinerende rolle i den overordnede proces for at fastlægge det endelige arbejdsprogram. 
Fremover vurderer jeg, at de største udfordringer, som kan komme til at udgøre en stor del af Revisionsrettens arbejde, bliver revisioner vedrørende midler, der tildeles Ukraine, udgifter på forsvars- og sikkerhedsområdet samt udfordringer såsom migration, klimaforandringer og strategisk uafhængighed. Genopretnings- og resiliensfaciliteten vil også fortsat kræve betydelig granskning fra Revisionsrettens side. 
6.	Hvis De skulle stå for udvælgelsen af revisionsopgaver i forbindelse med udarbejdelsen af Revisionsrettens årlige arbejdsprogram, på hvilket grundlag ville De da træffe Deres valg fra den liste over prioriteter, der modtages fra Parlamentet og/eller CONT-udvalget? 
Hvad ville De gøre, hvis en politisk prioritet ikke svarer til Revisionsrettens risikovurdering af Unionens aktiviteter? 
Som eksterne revisorer forbereder vi vores revisionsarbejdsprogram uafhængigt, men ikke alene. Processen med at vælge nye revisionsemner og inddrage dem i arbejdsprogrammet er baseret på grundige undersøgelser af revisionsområderne og risikovurderinger, som suppleres af en analyse af forslag, som interessenterne har fremsat. For at medtage de mest relevante revisionsemner tager vi hvert år kontakt til vores institutionelle interessenter, herunder Europa-Parlamentet, Rådet og medlemsstaternes parlamenter. Faktisk indsendte Europa-Parlamentets udvalg via Udvalgsformandskonferencen 131 revisionsforslag til arbejdsprogrammet for 2023+. Omkring to tredjedele af disse forslag er taget helt eller delvist op i igangværende eller kommende arbejde eller er blevet behandlet i vores seneste beretninger. 
På grund af begrænsede revisionsressourcer har vi udformet programmeringssystemet, så det sikrer, at Revisionsretten fokuserer på de vigtigste emner og stræber efter at udarbejde beretninger af høj kvalitet med gennemslagskraft. Emner af størst vigtighed prioriteres baseret på de tilgængelige ressourcer. 
Med denne udførlige tilgang til fastlæggelse af arbejdsprogrammet er der stor sandsynlighed for, at de politiske prioriteter, som hører under vores revisionsmandat, vil komme i betragtning i processen for vores årlige arbejdsprogram.
Porteføljeforvaltning, arbejdsmetoder og resultater
7.	Det er af afgørende betydning, at der udarbejdes solide og rettidige beretninger af høj kvalitet: 
–	Hvordan vil De sikre, at de data, der anvendes i en revision, er pålidelige, og at revisionsresultaterne ikke er forældede?
I overensstemmelse med standarderne er det vores mål at sikre kvaliteten af vores revisionsdokumentation, som omfatter de underliggende data. Formålstjenlig revisionsdokumentation skal være både relevant og pålidelig for at udgøre et grundlag for de konklusioner, som resulterer i revisionserklæringen og anbefalingerne.
Revisionsretten har et kvalitetsstyringssystem til med rimelighed at sikre, at vi udfører vores arbejde i overensstemmelse med faglige og internationale standarder samt gældende krav, og at beretningerne er af høj kvalitet. 
Dette system omfatter kvalitetsstyringsordninger inden færdiggørelse af arbejdsopgaven ved hjælp af tilsyn, kontrol og uafhængig kvalitetskontrol og ved hjælp af kvalitetssikring efter gennemførelse af arbejdsopgaven. Det betyder, at alle vores beretninger gennemgår en gennemgribende kvalitetsstyringsproces, som omfatter kontrol af oplysningernes pålidelighed. Hvis der er problemer med oplysningerne, gør vi opmærksom på det i vores konklusioner og fremsætter anbefalinger til forbedringer fremover.
Mere generelt med hensyn til rettidige revisionsberetninger søger vi løbende efter måder, hvorpå vi kan udarbejde kortere revisionsberetninger eller revisioner med et mere fokuseret anvendelsesområde. Beretninger af denne type er i sagens natur hurtigere at udarbejde og kan derfor imødekomme interessenters behov rettidigt og relevant.
–	Hvordan vil De forbedre kvaliteten og relevansen af anbefalingerne?
I Revisionsrettens beretninger bestræber vi os altid på at udarbejde relevante, praktiske og omkostningseffektive anbefalinger til at hjælpe vores reviderede enheder med at afhjælpe svagheder, som vi konstaterer. Desuden er det vigtigt, at anbefalingerne er gennemførlige afhjælpende foranstaltninger, som tager højde for de enheder, der har ansvar for og beføjelse til at handle på dem rettidigt. Overholdelse af disse principper er omfattet af vores kvalitetsstyringsprocedurer.
Som nævnt før i relation til de erfaringer, vi har opnået, mener jeg, at virkningsfulde anbefalinger fører til konkrete forbedringer i EU-programmer og -politik. Med hensyn til mine revisionsopgaver har jeg altid bestræbt mig på at udarbejde relevante anbefalinger, der er knyttet til vores revisionsresultater. Det er noget, jeg som formand desuden tilskynder til i hele Revisionsretten. 
8.	Formålet med Revisionsrettens reform er at sikre en større grad af ansvarlighed mellem revisionsholdet og det ansvarlige medlem: 
–	Mener De, i lyset af Deres erfaring, at det er et medlems rolle at være mere involveret i revisionsarbejdet?
Det indberettende medlem tager ejerskab og er i sidste ende ansvarligt for kvaliteten og rettidigheden af revisionsarbejdet. Efter reformen i 2016 er de opgaveansvarlige direkte ansvarlige over for det indberettende medlem med hensyn til at fremlægge revisioner rettidigt og i overensstemmelse med standarderne. Men det er det indberettende medlems rolle at føre tilsyn med kontrollen af fakta og den kontradiktoriske procedure. Denne struktur indebærer en vigtig rolle for medlemmerne og sikrer, at de er direkte involveret i revisionsarbejdet. Den bidrager desuden til at opnå en bedre forståelse af resultaterne af revisionen for medlemmerne. Med denne struktur kan de bedre informere eksterne interessenter om resultaterne af arbejdet. Som formand opfordrer jeg løbende til, at medlemmerne inddrages på alle niveauer i det arbejde, som er relateret til deres revisionsopgaver.
–	Vil De ændre den måde, hvorpå De arbejder med et revisionshold? Hvis ja, hvordan? 
Tilsvarende som jeg svarede på spørgsmålet om at indfri målsætningerne for revisionsopgaven, er et løbende og regelmæssigt samarbejde mellem medlemmet og revisionsholdet efter min mening afgørende for at sikre et konsekvent overblik over revisionsprocessen, når der samarbejdes. 
Desuden er en klar og gennemskuelig kommunikation og en problemløsende tilgang afgørende for at tackle disse udfordringer effektivt i et hold. Det er den vellykkede tilgang, jeg anvender i samarbejdet med revisionsholdene, og som gør det muligt for os at fastholde principperne om hæderlighed og ansvarlighed i revisionsarbejdet. 
9.	Hvad vil De foreslå for yderligere at forbedre og modernisere Revisionsrettens funktion, planlægning og arbejde (revisionscyklus)? Kan De efter Deres første mandatperiode nævne et positivt aspekt og et negativt aspekt af Revisionsrettens arbejde?
Revisionsretten har tilpasset sig ændrede arbejdsvilkår, som har fremmet digital omstilling af revisionsarbejdet og opgradering af teknologi og metoder i hele organisationen, så den fortsat kan yde en effektiv service som EU's uafhængige eksterne revisor. Jeg mener dog, at der er yderligere potentiale ved den øgede anvendelse af data samt IT-værktøjer og -metoder i alle de forskellige faser af vores arbejde for at forbedre Revisionsrettens funktionsmåde. 
Yderligere fremskridt vil kræve, at vi fortsætter udviklingen af medarbejdernes kompetencer og viden for at skabe en ændring i vores arbejdskultur og -tilgang. Men det kræver samtidig, at der er adgang til tilgængelige data i den form, som vores reviderede enheder ønsker. Det omfang, hvori vi kan bruge disse forbedrede værktøjer afhænger i høj grad af modenhedsniveauet af vores reviderede enheders systemer. Desværre er det ikke inden for vores beføjelsesområde, men vi bestræber os på at få tilsagn fra vores interessenter om at gøre en indsats for at øge effektiviteten bedst muligt. 
Med hensyn til planlægningen af Revisionsrettens arbejde foretager vi løbende ændringer for at forbedre processen. Der foretages ajourføringer og forbedringer regelmæssigt; den seneste var i 2022, hvor vi begyndte at udvælge vores opgaver mere strategisk. Vi indførte et flerårigt koncept, hvor revisionsopgaver planlægges med en 24-måneders tidshorisont. Desuden kræver den forbedrede planlægningsproces større fleksibilitet ved gennemførelse af arbejdsprogrammet, så vi kan reagere på nye problemstillinger, der er under opsejling, f.eks. kriser eller andre pludselige ændringer i miljøet.
Med hensyn til det positive aspekt af Revisionsrettens arbejde er institutionens tilpasningsevne, fleksibilitet og indsats under covid-19-pandemien et aspekt, som jeg er meget stolt over. Vores evne til at tilpasse os en pludselig og alvorlig ændring af arbejdsvilkårene og -metoderne og samtidig være i stand til at tilvejebringe den påkrævede revisionsdokumentation, så vi kunne drage konklusioner af vores arbejde, var yderst effektiv.
Som en videnbaseret organisation er Revisionsretten afhængig af medarbejdernes evner, faglighed og erfaring, og derfor er det afgørende, at de er kvalificerede og fagkyndige. Med hensyn til negative aspekter er det derfor vigtigt at nævne Revisionsrettens vanskeligheder ved at tiltrække medarbejdere til at arbejde (og bo) i Luxembourg på grund af bl.a. de høje leveomkostninger. Vi deltager fortsat aktivt i den interinstitutionelle arbejdsgruppe om Luxembourgs tiltrækningskraft. I den forbindelse arrangerede netværket, som Revisionsretten er formand for, et kursusarrangement for EU-medarbejderambassadører i Luxembourg i 2023. Generelt mener jeg, at den nuværende situation er bekymrende, og jeg støtter initiativer, der potentielt kan afhjælpe situationen.
10.	I henhold til traktaten skal Revisionsretten bistå Parlamentet ved udøvelsen af dets kontrolbeføjelser i forbindelse med gennemførelsen af budgettet med henblik på både at styrke det offentlige tilsyn med de generelle udgifter og sikre mest valuta for pengene:
–	Hvordan mener De på baggrund af erfaringerne fra Deres første mandatperiode, at samarbejdet mellem Revisionsretten og Europa-Parlamentet (Budgetkontroludvalget) om revisionen af EU's budget vil kunne forbedres yderligere?
Løbende kontakt og kommunikation mellem Revisionsrettens medlemmer og Budgetkontroludvalget er vigtigt, fordi jeg mener, at dette udvalg er en af Revisionsrettens centrale interessenter. I min første mandatperiode har jeg kunnet konstatere, at samarbejdet mellem Revisionsretten og Budgetkontroludvalget er blevet bedre. Jeg har personligt stået over for udvalget adskillige gange enten for at fremlægge en særberetning, deltage i en drøftelse eller i forbindelse med dechargehøringerne. Desuden har jeg deltaget i en af Budgetkontroludvalgets undersøgelsesmissioner. Jeg bakker i høj grad også op om det årlige møde mellem Budgetkontroludvalget og Revisionsretten. Derudover kunne det være gavnligt at holde flere møder med fokus på konkrete emner. 
Og ud over disse officielle møder har jeg også regelmæssigt taget kontakt proaktivt til MEP'er i forskellige grupperinger for at udbrede kendskabet til vores arbejde og udveksle synspunkter med dem. 
Afslutningen af den nuværende valgperiode er en mulighed for Revisionsretten til at analysere de erfaringer, der er gjort ved de nuværende udvekslinger med Budgetkontroludvalget. Resultaterne heraf kan indgå i et endnu bedre samarbejde med det nye Parlament efter næste års valg til Europa-Parlamentet.
–	Hvordan mener De tilsvarende, at forholdet mellem Revisionsretten og de nationale revisionsorganer vil kunne styrkes?
Revisionsretten er aktivt medlem af International Organisation of Supreme Audit Institutions (INTOSAI) og er et af de 30 stiftende medlemmer af European Organisation of Supreme Audit Institutions (EUROSAI), som er den europæiske regionale gren af INTOSAI. Revisionsretten er p.t. formand for INTOSAI's Professional Standard Committee. Det giver os mulighed for at udveksle erfaringer og god praksis med de overordnede revisionsorganer uden for EU. I denne egenskab er Revisionsretten nu også medlem af INTOSAI's Governing Board. 
Revisionsretten samarbejder desuden med andre overordnede revisionsorganer både bilateralt og multilateralt inden for rammerne af kontaktkomitéen for EU's Overordnede Revisionsorganer, hvor Revisionsretten indtager rollen som sekretariat. I kontaktkomitéen spiller Revisionsretten en vigtig koordinerende rolle, og den har bakket op om at etablere arbejdsgrupper/kernegrupper for aktuelle emner såsom covid-19-pandemien, genopretnings- og resiliensfaciliteten og energi. Desuden støtter Revisionsretten de overordnede revisionsorganer i EU-kandidatlande og potentielle EU-kandidatlande. Eksempelvis bakkede vi, sammen med OECD, sidste år op om et møde om bedre forvaltningspraksis og ledelse. 
Endvidere støtter Revisionsretten kapacitetsopbygningen af Ukraines overordnede revisionsorgan gennem videnudveksling og via ukrainske udstationerede nationale eksperter. 
Et andet eksempel på samarbejde er deltagelse i peerevalueringer. De udgør et yderligere sikkerhedslag for funktionen af revisionsinstitutioner. Vi er p.t. i gang med at færdiggøre anvendelsesområdet og konteksten for Revisionsrettens kommende peerevaluering.
I løbet af mit år som formand har jeg personligt samarbejdet med en række overordnede revisionsorganer i forbindelse med officielle besøg i medlemsstaterne. Desuden har jeg repræsenteret Revisionsretten ved INTOSAI-kongressen og i EUROSAI's og kontaktkomitéens møder. 
Som det fremgår af denne række aktiviteter arbejder Revisionsretten løbende på at styrke relationerne med de nationale revisionsinstitutioner.
11.	Hvordan vil De støtte Parlamentet med at opnå en kortere dechargeprocedure? Hvilke tiltag kan iværksættes fra Deres side?
Revisionsretten har forpligtet sig til at overholde de frister for decharge, som lovgiveren har fastsat. Vi bestræber os på at fremlægge vores årsberetninger endnu tidligere, hvor det er muligt, uden at gå på kompromis med kvaliteten af vores revisionsarbejde. Tempoet i processen afhænger også af den reviderede enhed og af, om vi modtager de understøttende oplysninger, f.eks. årsregnskaber, til tiden. Det er især tidsplanen for den årlige forvaltnings- og effektivitetsrapport, som er en stor udfordring for os. Ligeledes er vi klar over, at Kommissionen selv er afhængig af de oplysninger, som medlemsstaterne fremsender.
I de senere år, og mens jeg var ansvarligt medlem for årsberetningen, er Kommissionen og Revisionsretten blevet enige om at vedtage de endelige konsoliderede EU-regnskaber på et tidligere tidspunkt med det mål at offentliggøre årsberetningen tidligere. Vi aftalte frister for forskellige faser i årsberetningsprocessen, så Revisionsretten kunne offentliggøre årsberetningen før den lovpligtige frist den 15. november. I 2021 offentliggjorde vi årsberetningen den 13. oktober 2022, og datoen for offentliggørelse af årsberetningen for 2022 er den 5. oktober 2023. Revisionsretten vil fortsætte på denne måde i de kommende år og bestræbe sig på at finde måder, hvorpå dechargeproceduren kan gøres kortere.
Uafhængighed og integritet 
12.	Hvilke garantier for uafhængighed kan De give Europa-Parlamentet, og hvordan vil De sikre, at Deres tidligere, nuværende eller fremtidige aktiviteter ikke kan rejse tvivl om udøvelsen af Deres hverv i Revisionsretten? 
Adfærdskodeksen for nuværende og tidligere medlemmer af Revisionsretten udstikker udtrykkeligt de forpligtelser, som medlemmerne skal opfylde ved udøvelse af deres hverv. Jeg overholder kodeksen pligtopfyldende, hvilket også kræver indsendelse af en årlig interesseerklæring. Jeg har intet politisk tilhørsforhold, og jeg er heller ikke blevet valgt til noget embede eller har haft nogen politisk rolle. For at sikre, at der ikke er tvivl om udførelsen af mit hverv, afstår jeg desuden fra at indgå i eksterne aktiviteter.
Jeg vil gerne understrege, at det at forblive uafhængig og objektiv har været et konstant krav i hele min arbejdskarriere i de forskellige roller, jeg har haft. Disse principper er baseret på de etiske ansvarsopgaver, som er forbundet med mit medlemskab af faglige regnskabsfører- og revisorsammenslutninger.
Hvis der skulle opstå en situation med en faktisk eller opfattet interessekonflikt, vil jeg straks rådføre mig med Revisionsrettens Etikudvalg. 
13.	Hvordan vil De behandle tilfælde af alvorlige uregelmæssigheder eller endog svig med EU-midler og/eller korruptionssager, der involverer personer fra Deres hjemland? Har De befundet Dem i en sådan situation i Deres nuværende mandatperiode?
Revisionsrettens politik og tilgang til uregelmæssigheder, svig, korruption og andre ulovlige aktiviteter er baseret på EU's lovramme (artikel 287, stk. 2, og artikel 325 i TEUF) samt internationale standarder for overordnede revisionsorganer og internationale standarder for revision.
Revisionsretten har aftalt arbejdsordninger med OLAF og EPPO. Selv om Revisionsretten ikke har beføjelse til at efterforske sager, hvor der er mistanke om svig mod EU's økonomiske interesser, indberetter vi tilfælde, hvor vi konstaterer mistanke om svig, til OLAF og EPPO på samme tid i relevant omfang. Hvis jeg blev gjort opmærksom på tilfælde af svig, vil jeg overholde Revisionsrettens foreskrevne procedurer til fulde.
Der er ikke opstået situationer af denne karakter i min første mandatperiode, men for mig er svig fuldstændig uacceptabelt, og jeg tolererer det ikke. Efter min mening bør alle tilfælde af uregelmæssigheder og svig behandles ens, uanset hvilken medlemsstat der er tale om. 
14.	Interessekonflikter kan udløse en omdømmemæssig risiko for Revisionsretten. Hvordan vil De håndtere interessekonflikter? 
Hvis der skulle opstå en situation med en faktisk eller opfattet interessekonflikt, ville jeg i overensstemmelse med adfærdskodeksen for Revisionsrettens medlemmer og de etiske rammer for medlemmerne straks spørge Revisionsrettens Etikudvalg til råds. Jeg vil forelægge eventuelle mulige interessekonflikter for udvalget og afstå fra at deltage i eventuelle relaterede drøftelser og beslutninger i overensstemmelse med mine ansvarsopgaver.
15.	Er De involveret i nogen retssager? Hvis ja, hvilken type? 
Nej, det er jeg ikke.
16.	Hvilke specifikke tilsagn er De rede til at give med hensyn til øget åbenhed og samarbejde og en effektiv opfølgning af Parlamentets holdninger og anmodninger om revisioner? 
Som ansvarligt medlem for årsberetningen havde jeg ansvaret for en intern arbejdsopgave i Revisionsretten, hvor vi vurderede, hvad der var vejen frem for årsberetningen. Kort fortalt gennemgik vi årsberetningen og revisionserklæringen. Som led i denne proces tog jeg personligt kontakt til MEP'er i Budgetkontroludvalget, hvor vi direkte drøftede udfordringer, bl.a. årsberetningens opbygning, fejlforekomsten, specifik vurdering og overensstemmelse. Jeg kommunikerede direkte med mere end 13 MEP'er i Budgetkontroludvalget via e-mail eller ansigt til ansigt på baggrund af vores rundspørge.
Jeg har altid bestræbt mig på at samarbejde og handle på en åben måde med Budgetkontroludvalget i min tid som medlem, og det agter jeg at fortsætte med. Vi har været i kontakt angående forskellige anliggender i de senere år, hvilket jeg tror og håber har været til gavn for begge parter. 
Med hensyn til revisionsanmodninger kan jeg kun gentage, at Europa-Parlamentets udvalg bidrager til arbejdsprogrammet gennem deres forslag som fremsat af Udvalgsformandskonferencen. Omkring to tredjedele af disse forslag er taget helt eller delvist op i igangværende eller kommende arbejde eller er blevet behandlet i vores seneste beretninger.
Andre spørgsmål
17.	Vil De trække Deres kandidatur til en fornyelse af mandatet tilbage, hvis Parlamentet afgiver en negativ udtalelse om Deres udnævnelse til medlem af Revisionsretten?
Det er vanskeligt at forestille sig at være medlem af og formand for Revisionsretten uden Europa-Parlamentets opbakning. Derfor er jeg i tilfælde af en negativ udtalelse parat til at trække mit kandidatur tilbage. 
18.	Udnævnelsen til medlem af Revisionsretten kræver fuld opmærksomhed og engagement over for selve institutionen og for at sikre borgernes tillid til Unionen:
–	Hvordan varetager man efter Deres mening bedst disse arbejdsopgaver?
Jeg har fuldt fokus på mine ansvarsopgaver i Revisionsretten, og som nævnt tidligere deltager jeg ikke i eventuelle eksterne aktiviteter. I min arbejdskarriere har jeg siden 17-årsalderen arbejdet med revision i den offentlige sektor.
Jeg lægger stor vægt på at fremme viden, pleje teamsammenhold og fremme en samarbejdsånd blandt medlemskolleger og blandt alle vores medarbejdere i Revisionsretten.
I min rolle som medlem/formand for Revisionsretten bakker jeg altid op om Revisionsrettens arbejde ved hjælp af forskellige metoder og via forskellige platforme. Jeg er aktiv på sociale medier og har i min tid som medlem prioriteret at besøge højere læreanstalter og skoler personligt og at være i dialog med borgere og erhvervsaktive unge. Denne inddragelse omfatter ikke blot at fremme Revisionsretten, men også EU-projektet som helhed.
–	Hvad er Deres nuværende personlige ordning med hensyn til det antal dage, De er til stede i Luxembourg? Er det noget, De overvejer at lave om på?
Jeg er permanent bosiddende i Luxembourg. Jeg har boet her i mange år sammen med min familie, og det har jeg ingen planer om at ændre på. 

